ועדת החינוך, התרבות והספורט, כנסת 20, פרוטוקול מספר 736, 2018-12-10 00:00

יעקב מרגי: היום 10 בדצמבר 2018, ב' בטבת התשע"ט.

יעקב מרגי: הנושא: אי הקמת מועצה מייעצת לחינוך הערבי של חה"כ יוסף ג'בארין ושל חה"כ יוסי יונה.

יעקב מרגי: מבדיקה שאני עשיתי, באוגוסט 2017 משרד החינוך התחייב בבג"ץ להקים את המועצה שבעצם הוקמה ב-1996, שבעצם התפרקה די מהר, ויש לכם התחייבות שאתם לא עומדים בה.

יעקב מרגי: אתם תצטרכו להסביר לחברי הכנסת.

יעקב מרגי: הבנתי שהמועצה אמורה להיות איזשהו גוף מייעץ.

יעקב מרגי: בסוף ההחלטות הן של השר, אבל המועצה מייעצת ויש לה חשיבות רבה, בטח בעייני המגזר הערבי.

יעקב מרגי: אנחנו נשמח לדעת איפה הדברים עומדים, אבל לפני שאת תייחסי, אני אתן לחבר הכנסת ג'בארין שהוא גם הגיש את הדיון וגם הגיש את הבג"ץ, נכון?

יעקב מרגי: לפי מה שהבנתי.

יוסף ג'בארין: כן.

מירב בן ארי: בבקשה, אדוני.

יוסף ג'בארין: האמת היא שהנושא הזה, אפשר להגיד אפילו נושא כואב.

יוסף ג'בארין: החוק ובעיקר תקנות החינוך הממלכתי מחייבות הקמת מועצה מייעצת לחינוך הערבי.

יוסף ג'בארין: זה חוק.

יוסף ג'בארין: המועצה הוקמה ב-1996 עם קבלת החוק, כנראה פעלה לתקופה קצרה בתקופה של רובינשטיין ויותר מ-20 שנה חלפו בלי שמאיישים את המועצה.

יוסף ג'בארין: למה אני אומר כואב?

יוסף ג'בארין: כי זה הגוף היחידי בעצם שאמור להיות הגוף הקולקטיבי שדואג או מטפל או מתייחס לענייני החינוך הערבי.

יוסף ג'בארין: אין גוף אחר.

יוסף ג'בארין: יש מועצת חינוך ממלכתי-דתי.

יוסף ג'בארין: בחינוך החרדי יש את ההנהלה של החינוך החרדי, ודווקא בחינוך הערבי אין שום גוף שיש לו סמכויות פדגוגיות או ניהוליות שקשורות לחינוך הערבי.

יוסף ג'בארין: אני אומר לך כבוד היושבת ראש בתור אולי מישהי שמאוד קרובה לנושאי החינוך, הדרישה העקרונית של הציבור הערבי, שתהיה לחינוך הערבי מועצה בדומה למועצת החינוך הממלכתי-דתי שיש לה סמכויות.

יוסף ג'בארין: אני לא רואה שום סיבה מדוע לא.

יוסף ג'בארין: כפי שיש חינוך ממלכתי-דתי עם מועצה שהסמכויות שלה גבוהות בחוק, לדעתי אין שום סיבה לא להקים מועצה דומה, מקבילה לחינוך הערבי.

יוסף ג'בארין: זאת הדרישה העקרונית שלנו ואנחנו נמשיך להיאבק על הדרישה הזו, אבל בינתיים בהיעדר אותה מועצה לה אנחנו מייחלים, החוק נותן לנו את המינימום אולי, שזו מועצה מייעצת שאמנם שלה "מייעצת", אבל מי שקורא את התקנות רואה שהמועצה אמורה גם לבחון את מצב החינוך הערבי ותמליץ לשר וכדומה, אז בכל זאת יש לה מה לעשות והדברים הללו מאוד חשובים.

יוסף ג'בארין: החוק גם קובע מה ההרכב שלה, גופי האקדמיה הערביים, ראשי רשויות מקומיות ערביות, נציגי משרד החינוך, אז גם מבחינת ההרכב שלה היא אמורה להיות מועצה שיש לה מה לומר בתחום הזה.

יוסף ג'בארין: פניתי לשר.

יוסף ג'בארין: השר לא הגיב.

יוסף ג'בארין: אחרי תקופה נאלצתי לפנות לבג"ץ באמצעות הקליניקה למשפט וחינוך באוניברסיטה בחיפה.

יוסף ג'בארין: בבג"ץ משרד החינוך התחייב להקים את המועצה באוגוסט ואז מחקנו את העתירה כי אמרנו, הנה, זה נעשה.

יוסף ג'בארין: חלפה מאז יותר משנה, 15 חודשים ולא קרה כלום.

יוסף ג'בארין: לצערי נאלצנו גם לפנות לבג"ץ וגם היושב ראש מרגי אמר, זו הייתה ההמלצה שלנו מלפני שנתיים, מה פתאום זה לא קורה?

יוסף ג'בארין: אני מקווה שאנחנו מתקרבים לסיומה של הסאגה הזאת בהקמת המועצה המייעצת.

מירב בן ארי: תודה רבה.

מירב בן ארי: חבר הכנסת דב חנין.

דב חנין: תודה גבירתי יושבת הראש ותודה לחברי, חבר הכנסת ג'בארין שלא רק הגיש את הנושא, אלא מנהל פה מאבק שהוא מאוד חשוב ומאוד עקרוני.

דב חנין: אני רוצה לומר את הדברים בנוסח שלי, ברשותך גבירתי יושבת הראש.

דב חנין: ההתנהלות של שר החינוך בסיפור הזה היא שערורייה.

דב חנין: פשוט שערורייה.

דב חנין: זה פשוט לא יאומן.

דב חנין: יש חוק.

דב חנין: החוק הוא לא מה שחבר הכנסת ג'בארין ואני היינו רוצים שיהיה כתוב בו.

דב חנין: אנחנו היינו רוצים משהו יותר משמעותי, יותר שוויוני.

דב חנין: אנחנו היינו רוצים שכמו שהציבור של התלמידים בחינוך הממלכתי-דתי, יש להם איזושהי מערכת שמשכללת את הרצונות ואת האינטרסים ואת השקפות העולם של הציבור הזה, אותו דבר יהיה לציבור הערבי באופן שוויוני לחלוטין.

דב חנין: זה לא החוק לצערי, אבל החוק בכל זאת קובע מנגנון ואי אפשר להתעלם מהחוק ולצפצף על החוק ולהגיד, אנחנו נמרח את הזמן כי זה לא חשוב לנו.

דב חנין: אני חושב ששר החינוך נמצא פה פשוט במצב של הפרת החוק, הפרסה גסה, הפרה בוטה, הפרה חד משמעית של חקיקה של הכנסת.

דב חנין: האם זה המסר החינוכי ששר החינוך רוצה להעביר לתלמידים בישראל, ששר החינוך במדינת ישראל פשוט מצפצף על החוקים?

דב חנין: ששר החינוך, גבירתי היועצת המשפטית, במדינת ישראל פשוט מצפצף על החוקים?

דב חנין: אין מילה אחרת.

דב חנין: 20 שנה עוברות ולא מאיישים את המועצה הזו?

דב חנין: יש בג"ץ, אתם מתחייבים בפני בית המשפט העליון, אומרים, תוך שנה, באוגוסט 2017.

דב חנין: אנחנו נמצאים כבר יותר משנה אחרי זה, אז אתם מצפצפים על החוק במדינת ישראל.

דב חנין: שר החינוך הוא בעצם עבריין.

דב חנין: הוא עובר על החוק.

דב חנין: מעבר לזה, אתם מצפצפים על בג"ץ.

דב חנין: התחייבתם בפני בג"ץ, אוגוסט 2017.

דב חנין: אנחנו כבר היום בסוף 2018.

דב חנין: מה אתם מצפים שיקרה?

דב חנין: אני, גבירתי, מבקש ממך בסיכום הדיון הזה לומר דברים חד משמעיים נוקבים בשם הוועדה.

דב חנין: לא יתכן ששר החינוך יצפצף על החוק במדינת ישראל.

דב חנין: לא יתכן ששר החינוך יצפצף על קביעה ברורה ולוחות זמנים ברורים שנעשו על ידי בית המשפט העליון.

דב חנין: הדרישה שלנו היא, גבירתי יושבת הראש, שבתוך חודש מסיום דיון הוועדה תמונה הוועדה המייעצת ותתחיל לפעול.

דב חנין: אי אפשר להמשיך לגרור את הרגליים ואי אפשר להמשיך להתעלם מדרישות החוק וממה שבית המשפט העליון קובע.

מירב בן ארי: תודה רבה חבר הכנסת חנין.

מירב בן ארי: בבקשה, גבירתי ממשרד החינוך, רק תגידי שם ותפקיד.

בלה רדונסקי: בלה רדונסקי, לשכה משפטית, משרד החינוך.

יוסף ג'בארין: סליחה, אני רק אציין שבינתיים הצטרפו אלינו שני ראשי מועצות מקומיות, אדגאר דכואר, ראש מועצה מקומית פסוטה ועומר ותד, ראש עיריית עראבה שהם גם מאוד פעילים בתחום הזה של החינוך, וכפי שאמרתי, החוק מחייב גם שילובם של ראשי רשויות מקומיות בתוך המועצה.

מירב בן ארי: נכון.

מירב בן ארי: תודה.

מירב בן ארי: בבקשה, גבירתי.

בלה רדונסקי: טוב, קודם כל אני רוצה להגיד שלא שר החינוך ולא מנכ"ל משרד החינוך מזלזלים בחוק.

בלה רדונסקי: אכן זה לוקח זמן.

בלה רדונסקי: הסיבה שזה לוקח זמן, כיוון שבאמת היה רצון גדול מאוד לתת ביטוי לכל הקבוצות ולאוכלוסיות השונות במגזר הערבי, ועל כן ההכנה של הרשימה והאנשים שיהיו במועצה לקח קצת זמן.

בלה רדונסקי: אני יכולה להגיד ולבשר לכם שהרשימה הושלמה והיא הועברה לעיון הלשכה המשפטית.

בלה רדונסקי: אנחנו ממש בוחנים בימים האלה את רשימת המועמדים למועצה.

בלה רדונסקי: זה לא ייקח הרבה זמן בהיבט המשפטי.

מירב בן ארי: מתי קיבלת את הרשימה?

בלה רדונסקי: הרשימה הועברה בשבוע האחרון.

מירב בן ארי: מה יש לבחון, את ההתאמה שלהם לתפקיד?

בלה רדונסקי: לאו דווקא.

בלה רדונסקי: לעיתים יש ניגוד עניינים.

בלה רדונסקי: אחת הסיבות למשל שזה התעכב, כי היו למשל בחירות לרשויות.

בלה רדונסקי: לעיתים אתה צריך לבחון.

בלה רדונסקי: לא יכול להיות שבמועצה יהיו אנשים שיש ניגוד עניינים כזה או אחר.

מירב בן ארי: בחירות לרשויות היו ב-13 בנובמבר.

יוסף ג'בארין: ההתחייבות של משרד החינוך הייתה באוגוסט 2017.

בלה רדונסקי: זה בסדר, אז אני אומרת, הרשימה לקחה זמן.

יוסף ג'בארין: כדאי גם ביקורת עצמית.

יוסף ג'בארין: זה לא יזיק.

בלה רדונסקי: הרשימה היא ארוכה מאוד והיא מורכבת מהרבה מאוד אנשים, כשבאמת המטרה הייתה לתת ייצוג מרבי ומיטבי להרבה מאוד אוכלוסיות.

יוסף ג'בארין: אבל מתי?

מירב בן ארי: כמה אנשים יש לך ברשימה וכמה יבחרו למועצה?

בלה רדונסקי: אני לא זוכרת בעל פה, אבל הרשימה שהועברה היא מעל 30 או 40, אני לא זוכרת בדיוק את המספר המדויק, אבל יש שם רשימה די ארוכה.

מירב בן ארי: וכמה יהיו חברי מועצה?

בלה רדונסקי: עד 15 חברי מועצה.

מירב בן ארי: אוקי, כמה זמן את צריכה כדי לבחון?

בלה רדונסקי: אז אני אומרת, הלשכה המשפטית בוחנת.

בלה רדונסקי: אני לא מאמינה שזה ייקח הרבה זמן.

דב חנין: את הלשכה המשפטית.

דב חנין: כמה זמן?

בלה רדונסקי: אני לא יודעת להגיד לך שאני יודעת על כל מועמד.

בלה רדונסקי: לפעמים על מועמד כזה או אחר עד שאתה מקבל נתונים, אתה מקבל גם קורות חיים.

בלה רדונסקי: הרי ממנים מועצה.

בלה רדונסקי: כשאתה ממנה מועצה, אתה מקבל קורות חיים, אתה בודק.

בלה רדונסקי: זה לא עניין של חודשים, בוא נגיד ככה.

עבד אל חכים חאג' יחיא: את יכולה לתת לנו לוחות זמנים?

בלה רדונסקי: אני לא יודעת להגיד לך לוחות זמנים.

בלה רדונסקי: אני יודעת להגיד לך שאנחנו עובדים.

מירב בן ארי: גבירתי, אתם באוגוסט 2018 הייתם צריכים לקבל את הרשימה, כי אמרתם לבג"ץ שאתם צריכים שנה.

בלה רדונסקי: אבל בגלל הבחירות זה באמת קצת - - -

מירב בן ארי: אבל הבחירות היו בנובמבר.

בלה רדונסקי: לפני חודש.

מירב בן ארי: אוקי, אבל כמה ראשי מועצה בכלל - - - ?

בלה רדונסקי: לא ספרתי, אבל יש שם גם אנשי ציבור כאלה שרצו להיות במועצה ולכן זה באמת המתין.

בלה רדונסקי: זה הגיע בשבוע האחרון וזה בהחלט ייבחן.

דב חנין: גבירתי, אני לא מכיר אותך באופן אישי, אבל אני מכבד אותך כיועצת משפטית במשרד החינוך ואני חייב לומר לך בצער שהתשובה שלך היא תשובה לא משכנעת.

דב חנין: אני בעברי הופעתי בפני בג"ץ ואני יודע שכשאתה מתחייב משהו לבית המשפט העליון, אתה לא מתייחס לזה כאיזושהי המלצה, בסימן שאלה, אמרתי אוגוסט, אולי אוגוסט, אולי ספטמבר, אולי אוקטובר, אולי נובמבר, אולי אוגוסט 2025, אולי אוגוסט 2025, אולי אוגוסט אחרי ביאת המשיח.

דב חנין: חברים, יש פה פסק דין ברור של בית המשפט העליון.

דב חנין: אתם לא יכולים להתייחס לזה כהמלצה.

דב חנין: אני מצפה מהגברת שתחזור ללשכתה - - -

מירב בן ארי: לא, לא, אל תחזיר אותה.

מירב בן ארי: אני עדיין מנהלת את הדיון פה, ברשותך.

מירב בן ארי: הבנו את העניין.

מירב בן ארי: אני רוצה שתגידי לוועדה לוחות זמנים משוערים.

מירב בן ארי: אני כבר חשבתי מאות, אבל את אומרת לי עשרות, שמתוכם את צריכה לבחור 15.

יוסף ג'בארין: רבע זה נציגי משרד החינוך.

מירב בן ארי: עזוב, היא קיבלה 30, היא צריכה לבחור 15.

מירב בן ארי: את רואה כאן את חברי הכנסת שגם הגישו דיון מהיר.

מירב בן ארי: תיכף גם יוסי יונה שגם הגיש את הדיון, יוסיף את דבריו.

מירב בן ארי: את צריכה לתת לוועדה הזו, ועדה רצינית, יש לה פרוטוקול, איזושהי התחייבות לכמה זמן את מסיימת את האירוע, כי אני לא רוצה עוד שבועיים לכנס שוב את הוועדה.

מירב בן ארי: את חייבת להגיד לי בערך.

מירב בן ארי: אתם כמה אנשים, שימו על זה זרקור, שימו על זה את כובד משקלכם.

בלה רדונסקי: אנחנו שמים את כל הזרקור על זה.

בלה רדונסקי: אני רק רוצה להסביר נקודה מאוד קטנה.

בלה רדונסקי: כשממנים מועצה ומגיעים קורות חיים, הרי הדברים נבחנים אחד אחד לגבי כל אחד ואחד לגבי ניגוד עניינים כזה או אחר.

בלה רדונסקי: לעיתים נדרשות הבהרות, אנחנו מבקשים שוב הבהרות על מנת לא לפסול אדם סתם בגלל שהוא לא הגיש קורות חיים כמו שצריך או בגלל שהוא לא הגיש מסמכים, אז הרבה פעמים אנחנו חוזרים, לוקח עוד כמה ימים.

עבד אל חכים חאג' יחיא: אבל את הדברים האלה ידעתם כשנתתם תשובה לבג"ץ.

עבד אל חכים חאג' יחיא: את התהליך עצמו אתם הכרתם ואתם מכירים אותו ועל סמך זה גם נתתם התחייבות לבג"ץ.

מירב בן ארי: גברת, אם את מקבלת קורות חיים ואת מבקשת הבהרות והבן אדם לא חוזר אליך תוך שבוע-שבועיים, תתקדמי הלאה.

מירב בן ארי: לא נאשים אותך.

מירב בן ארי: אנחנו בלחץ זמנים.

מירב בן ארי: המועצה הזאת הייתה אמורה לקום לפני ארבעה חודשים.

מירב בן ארי: קיבלת עכשיו קורות חיים, בערך 30, את צריכה לצמצם לחצי, את צריכה הבהרות.

מירב בן ארי: נראה לי שכל החבורה הרחבה פה התעסקה בקבלת קורות חיים.

מירב בן ארי: מבקשת הבהרות, בן אדם לא עונה, מתקדמים ובואי נגבש את העניין הזה.

מירב בן ארי: עזבי את העניין המשפטי גם שמחויבים לו פה.

מירב בן ארי: יש לכם מחויבות למגזר לסיים את האירוע הזה.

מירב בן ארי: כמה זמן?

בלה רדונסקי: מאוד קשה לי להתחייב על זמנים.

מירב בן ארי: בערך.

בלה רדונסקי: כל הלשכה עכשיו בזום על הנושא הזה.

בלה רדונסקי: אני לא יודעת להגיד לך אם זה שבועיים או שלושה, אבל בואי נגיד שזה לא יחצה את החודש בוודאות גם אם אני אצטרך לקבל הבהרות.

מירב בן ארי: טוב, בסוף הדיון אנחנו נחליט פה, חברי הכנסת.

יוסף ג'בארין: רגע, אבל מה התשובה?

מירב בן ארי: היא אומרת שכולם עושים עכשיו זום אין על העניין הזה.

מירב בן ארי: היא לא רוצה להתחייב כרגע.

דב חנין: היא אמרה חודש.

עבד אל חכים חאג' יחיא: אמרה פחות מחודש.

בלה רדונסקי: לא יותר מחודש ימים.

מירב בן ארי: יפה.

מירב בן ארי: לא יותר מחודש.

יוסף ג'בארין: את מבינה שזה לא אומר הסוף, כי אז את מחזירה - - -

מירב בן ארי: לא, לא.

בלה רדונסקי: ברגע שהלשכה מאשרת יש מינוי של אנשים.

מירב בן ארי: לא יותר מחודש לסיים את התהליך.

מירב בן ארי: אני מצפה שעד ה-10 בינואר שזה הדדליין מבחינתנו, יהיו שמות ותהיה ועדה, ואתם צריכים כולם להתגייס למשימה הזאת.

מירב בן ארי: מעבר לעניין המשפטי אני חושבת שזו משימה לאומית ואתם קצת מפספסים כשאתם דוחים ודוחים, וזה לא הזמן.

מירב בן ארי: זה הזמן לסיים את האירוע הזה.

מירב בן ארי: אנחנו נעשה גם וידוא.

מירב בן ארי: בעוד שבועיים אתם תכתבו לוועדה מה הסטטוס של המועצה, שזה יהיה בדיוק האמצע, ועוד חודש אנחנו נרצה לדעת את שמות חברי המועצה.

מירב בן ארי: בבקשה ידידי, חבר הכנסת יוסי יונה, אתה אחד המציעים.

יוסי יונה: אני מצטער שהתעכבתי משום שהייתי בוועדה אחרת שהיא גם בעלת חשיבות מאוד גדולה, אבל עקבתי אחר הדיונים.

יוסי יונה: שירן דיווחה לי מה קורה פה בוועדה.

מירב בן ארי: שירן היא רצינית מאוד.

יוסי יונה: היא מאוד רצינית.

יוסי יונה: אני חושב שדווקא הגענו לאיזושהי ישורת אחרונה בשיחה הזאת.

יוסי יונה: אני לא אחזור על דברים ואומר שלכולנו ברורה החשיבות המאוד גדולה להקמתה של המועצה הזו הן לחינוך הערבי עצמו והן גם כאינטרס כפי שאת ציינת בצדק רב, אינטרס לאומי.

יוסי יונה: אנחנו פעמים רבות מעלים את החשיבות של החינוך בקרב האוכלוסייה הערבית, מעלים אותו בראש מעייננו וטוענים כל הזמן, אפילו השרים הכי ימניים בממשלת ישראל.

מירב בן ארי: זה לא קשור לימין או שמאל.

יוסי יונה: לא, אני אומר שזה אינטרס מאוד משמעותי לכלכלתה של ישראל, לתרבותה של ישראל, לחוסנה של מדינת ישראל שאכן האוכלוסייה הערבית תקבל את המגיע לה בתחום החינוך ותתרום את תרומתה.

יוסי יונה: זה פה יחס של winwin, לכן אף אחד לא חולק על המשמעות ועל החשיבות הגדולה, מכל קצוות הקשת.

יוסי יונה: גבירתי, אנחנו כולנו לא עוללים, לא צעירים.

יוסי יונה: כולנו עשינו עבודות שכאלו, לכן כאשר יושבת ראש הוועדה באה ואומרת לך, תני לי בבקשה הערכה, יש לך ניסיון.

יוסי יונה: זה לא שפעם ראשונה שאת הקמת ועדה מהסוג הזה, לכן בגבולות של הסביר זה רק הגיוני וטבעי שאנחנו נבוא וננסה לתחום ואת תוכלי גם לומר בגבולות באמת של הזמן הסביר מה היכולת לעשות זאת, למעט אם היית באה ואומרת שאנחנו לא מודעים לאיזשהו קושי שהוא לא סביר, הוא לא ברור, לכן אני מקווה שקיומה של הפגישה הזו, יש בה משום תמריץ אחרון ומספיק כדי שתעשו את העבודה שלכם.

יוסי יונה: כפי שראינו גם פה, עצם העובדה שלא נעשה עד כה, יש הפרה אפילו בוטה של החוק, לכן בואו נשנס את מתנינו, אתם בעיקר תשנסו את מתניכם, תעשו את העבודה הזאת כפי שהוצע כאן, במסגרת של ארבעה שבועות ואנחנו נוקיר ונעריך את עבודתכם הטובה ונצא לדרך.

יוסי יונה: מאוד פשוט.

מירב בן ארי: מצוין.

מירב בן ארי: תודה רבה חבר הכנסת יוסי יונה.

מירב בן ארי: שרף חסאן, יו"ר ועדת המעקב לענייני חינוך ערבי, בבקשה.

שרף חסאן: קודם כל תודה רבה לחבר הכנסת יוסף ג'בארין ויוסי יונה על היוזמה לדיון.

יוסי יונה: של יוסף ואני הצטרפתי.

יוסי יונה: אתן את הקרדיט.

שרף חסאן: העניין העיקרי הוא לא רק הצד המשפטי בעניין.

שרף חסאן: זה המשרד שאמור לחנך לשלטון החוק והנה הוא לא מכבד.

שרף חסאן: אני רוצה להדגיש את הצד החינוכי בנושא.

שרף חסאן: הבעיה של החינוך הערבי היא שתוכניות הלימודים בחברה הערבית לא נותנות מענה לצרכים של החברה הערבית כי הן מתעלמות מהעניין הזהותי הפלשתיני-ערבי, הן מתעלמות גם מהצרכים החברתיים של החברה הערבית, מהבעיות שהחברה הערבית סובלת מהן, למשל בעיית האלימות הקשה וכו', ולכן כשיש התעלמות מהנושאים האלה, יש ניכור שדווקא הזהות של הרוב לא קיימת ונוכחת בתוכניות הלימודים.

שרף חסאן: החינוך היהודי הציוני נוכח גם בחברה הערבית.

שרף חסאן: כשזה בא במקביל, מתעלמים מהצרכים של החברה הערבית ומדגישים את ההישגיות והתחרותיות ותחרות על ציונים וכו', זה יוצר מצב שלדעתי כאיש חינוך הוא בעיה רצינית של ניכור של אנשי חינוך, של תלמידים, של הורים מהמערכת.

שרף חסאן: בכדי שתוכניות הלימודים יתנו מענה, משרד החינוך צריך להכיר באוכלוסייה הערבית, צריך להכיר בצרכים של החברה הערבית וצריך גם שיקבע מנגנון לא רק מייעץ אלא מנגנון ממשי בכדי לתת מענה לצרכים האלה בתוכניות הלימודים.

שרף חסאן: לצערי הרב מנגנון כזה לא קיים.

שרף חסאן: מועצה מייעצת, עם כל הכבוד, הדרישה העקרונית היא לפחות שיהיה מעמד דומה לציונות הדתית, כי זה מנגנון שיכול לתת באמת מענה לצרכים, אבל בואו נגיד, עד אז לפחות שהמועצה תהיה מועצה מייעצת, לא רק שתהיה מועצה טכנית.

שרף חסאן: כאן אני רוצה להזהיר מראש כי יש לנו ניסיון.

שרף חסאן: כשצריכים למנות מועצה, אז ממנים מועצה אבל לא ממש לוקחים אותה בחשבון ולפעמים לא את האנשים שבאמת מייצגים את הצרכים של החברה הערבית, ולכן הציפייה שלי במיוחד כשאתם בשלב מתקדם, משרד החינוך, בקביעת השמות, אם הכוונות טובות, לפחות תתייעצו עם הנציגים של החברה הערבית ועם ראשי הרשויות, עם ועדת המעקב לענייני חינוך ערבי, עם ועדת ההורים הארצית.

שרף חסאן: יש כל מיני גופים קיימים שיכולים לייעץ ויהיו שותפים באמת לעשייה החינוכית.

שרף חסאן: לצערי הרב גם בתהליך הזה אנחנו לא קיימים.

שרף חסאן: אתם מצהירים שתוך חודש אתם ממנים, כבר יש שמות ויש קורות חיים.

שרף חסאן: עם מי דיברת מהנציגים של החברה הערבית?

שרף חסאן: לא עם ראשי הרשויות, לא עם ועד ראשי הרשויות, לא עם ועדת החינוך בוועד הארצי של הרשויות המקומיות, לא עם ועדת המעקב לענייני חינוך ערבי, לא עם ועד ההורים, לא עם חברי הכנסת בוועדת החינוך.

שרף חסאן: עם מי דיברתם ומי יהיו האנשים האלה שבאמת ייצגו את הצרכים?

שרף חסאן: הציפייה שלנו שיהיו באמת מומחים, עצמאיים, מומחים בחברה הערבית שיכולים באמת לייעץ כמו שצריך לצרכים האמיתיים של החברה הערבית, לא עוד מועצה של לשים 'וי' על משהו טכני כי יש בית משפט, כי ועדת החינוך בכנסת קבעה וכו'.

מירב בן ארי: תודה רבה.

עומר ותד: יש שאלה של עראבה.

מירב בן ארי: אתה רוצה להתייחס?

עומר ותד: כן.

עומר ותד: עומר ותד, ראש העיר עראבה, איש חינוך, מנהל בית ספר תיכון בארבע השנים האחרונות.

עומר ותד: אני מברך על הקמת המועצה המייעצת ואני מצטרף לדבריו של שרף בקשר לשיתוף עם ראשי הרשויות הערביים.

עומר ותד: אנחנו ראשי הרשויות האמונים על מערכת החינוך בחברה הערבית.

עומר ותד: לא יתכן שמועצה כזאת תוקם מבלי שאף אחד יועיל ויטרח לשאול אותנו.

מירב בן ארי: לא ביקשו ממך קורות חיים?

עומר ותד: ממני לא ביקשו ואני חשבתי שאני בתוך הרשימה, אבל אני פה מופתע שאף אחד לא פנה אלי ולא ביקש ממני קורות חיים.

עומר ותד: זה דבר אחד.

עומר ותד: דבר שני, המועצה הזאת צריכה להיות מועצה עניינית, עצמאית ואובייקטיבית בעשייה שלה, וכולי תקווה שהיא תהיה כך, ואני שוב מברך על הקמתה.

עומר ותד: תודה.

מירב בן ארי: תודה רבה, עומר.

מירב בן ארי: חבר הכנסת גנאים, חאג' יחיא, את רוצים להתייחס?

עבד אל חכים חאג' יחיא: כן.

מירב בן ארי: בבקשה, חאג' יחיא ואחרי זה גנאים.

עבד אל חכים חאג' יחיא: אני אדבר על המצב הקיים וגרירת הרגליים כל התקופה הארוכה הזו בדברים שכאילו לא יודעים וזה קשה וזה ייקח זמן ואנחנו נבדוק.

עבד אל חכים חאג' יחיא: כנראה שהתהליך עצמו, קבלת השמות וקורות החיים, לקוי.

עבד אל חכים חאג' יחיא: מבחינתי אין לי בעיה לדחות את זה בעוד חודש, לא רק חודש ימים, אלא שיהיה בעוד חודשיים או שלושה חודשים אבל יפתחו את זה מחדש ויתייעצו עם האנשים שצריכים להתייעץ איתם כדי לקבל את השמות ואת קורות החיים המתאימים לוועדה המייעצת הזו שתתאים גם לצרכים שלנו, ולא תהיה ועדה שעשינו משהו', קיימנו את חלקנו בחוק, קיימנו את חלקנו בהבטחה לבג"ץ ובואו נעבור הלאה.

עבד אל חכים חאג' יחיא: שרף מנה את הכתובות שאליהם צריכים לפנות.

מירב בן ארי: לא.

מירב בן ארי: עם כל הכבוד לשרף, יש תקנות, מגדיר בדיוק מי יהיו חברי המועצה.

מירב בן ארי: לא הוא קובע.

מירב בן ארי: יש חוק.

עבד אל חכים חאג' יחיא: בסדר.

עבד אל חכים חאג' יחיא: אני אומר, ימליצו על שמות שהם תואמים לקריטריונים של החוק, ימליצו על אנשים שהם עומדים בכל הקריטריונים של החוק.

עבד אל חכים חאג' יחיא: הרי הם בודקים ואומרים מי מתאים ומי לא מתאים, אז מי שיומלץ עליו והוא לא יתאים לקריטריונים, שיפסלו אותו.

מירב בן ארי: לא הבנתי, אתה רוצה שהוא ימליץ על כולם?

עבד אל חכים חאג' יחיא: לא.

מירב בן ארי: אוקי, אנחנו תיכף נשמע מי ממליץ על האנשים ואיך הם יודעים.

עבד אל חכים חאג' יחיא: יש ראשי רשויות שגם יש להם את היועצים שלהם, יש להם את אנשי החינוך שמתאימים.

עבד אל חכים חאג' יחיא: גם הם יכולים להמליץ.

עבד אל חכים חאג' יחיא: אנשים שאנחנו נדע שהם ימלאו את המקום הזה נכון ויתנו את ההמלצות הנכונות ויעמדו מאחורי ההמלצות שלהם.

עבד אל חכים חאג' יחיא: אנחנו מכירים את משרדי הממשלה, אתה ממליץ אבל אנחנו נקבע.

עבד אל חכים חאג' יחיא: ההמלצה היא טכנית כדי לבוא לידי חובה שאנחנו יישמנו את החוק, לכן אני מוכן שזה יתארך עוד קצת, במקום חודש שיהיה חודשיים ושיכנסו עוד אנשים שהם מתאימים ונסיים את הסאגה הזאת.

מירב בן ארי: תודה.

מירב בן ארי: חבר הכנסת גנאים, בבקשה.

מסעוד גנאים: תודה גבירתי היושבת ראש ותודה למציעים.

מסעוד גנאים: אני מקווה שמשרד החינוך לא יאריך ולא יגרור את הנושא הזה הרבה זמן.

מסעוד גנאים: אולי את לא יודעת גבירתי היושבת ראש, בהתחלה הייתה דרישה למה שמכונה אוטונומיה חינוכית תרבותית.

מסעוד גנאים: אחר כך אמרנו, לא אוטונומיה אלא לפחות מנהלת חינוך ערבי כמו שיש מנהלת לחינוך החרדי, ועכשיו העניין של המועצה המייעצת שהיא בסוף לא מחליטה, מחליט שר החינוך.

מסעוד גנאים: יש לזה מסר מסוים.

מסעוד גנאים: הקמת מועצה מייעצת, אומרת, נכון, רוב החינוך הערבי הוא בחינוך הרשמי במדינה, אבל משרד החינוך והמדינה מכבדת את השוני ואת הייחוד של החברה הערבית והאזרחים הערבים מהבחינה החינוכית והתרבותית, לכן אנחנו מקימים מועצת מומחים, אנשי מקצוע בחינוך ובשאר המקצועות, ויש הרבה כאלה בחברה הערבית, שהם יגישו את ההצעות שלהם, את הייעוץ שלהם בכל העניין של תוכנית הלימודים, ספרי הלימוד.

מסעוד גנאים: היה ויכוח סוער כאשר היה עניין של תוכנית הלימודים במקצוע האזרחות.

מסעוד גנאים: מאחר ויש מקצועות שיש בהם נרטיב ויש בהם עמדות שונות, אז אני גם כאיש חינוך לשעבר רוצה לראות את עצמי בוויכוח הזה.

מסעוד גנאים: התלמיד הערבי, הסטודנט הערבי רוצה לראות שהייחוד הלאומי והתרבותי שלו נמצא בוויכוח הזה והעמדה שלו משתקפת, אם זה בספר הלימוד או בתוכנית הלימודים, בכל העניין של ההיסטוריה ושל האזרחות ושל הסוציולוגיה, שהם לא מתמטיקה ולא כימיה ולא פיזיקה.

מסעוד גנאים: אני מצטרף לקריאתם של חבריי שמשרד החינוך, ובמיוחד שבפני בית המשפט הם אמרו שהם יקימו את המועצה המייעצת, מקווה שהם יממשו את זה ויתייעצו עם הגורמים והגופים שפועלים בחינוך הערבי כמו הוועד הארצי לראשי הרשויות, ועדת המעקב לענייני חינוך ושאר הגופים.

מסעוד גנאים: תודה.

מירב בן ארי: תודה, חבר הכנסת גנאים.

מירב בן ארי: אחמד ג'בארין, יו"ר ועד הורים ארצי לוועדי הורים בחברה הערבית, בבקשה.

אחמד ג'בארין: שלום לכולם ותודה על ההזמנה ולכל מי שיזם את כינוס הישיבה הזו.

אחמד ג'בארין: נקווה שתקום ותהיה בדיוק למטרתה.

אחמד ג'בארין: אני חושב שבאמת אם רוצים להקים ועדה, צריכים להקים אותה באופן מקצועי.

אחמד ג'בארין: אני לא אחזור על כל מה שאמרו חבריי.

אחמד ג'בארין: אנחנו כוועד הורים ארצי שאנחנו חיים את החינוך, זה הילדים שלנו ואנחנו יודעים מה הם צריכים ומה הצרכים שלהם, מבקשים שנהיה בתוך המקום הזה.

אחמד ג'בארין: יש פתגם אצלנו בערבית שהפירוש שלו הוא שתושבי העיר יודעים את הסמטאות שלה, אז אנחנו יודעים בדיוק מה אנחנו צריכים.

אחמד ג'בארין: אנחנו יודעים מה הצרכים שלנו.

אחמד ג'בארין: עם כל הכבוד, החברה היהודית צופה מרחוק במה שפוקד אותנו, אלימות, ציונים נמוכים.

אחמד ג'בארין: יש לנו דעה, יש לנו אנשים מקצועיים.

אחמד ג'בארין: אנחנו כוועדי הורים שבאמת דואגים לילדים שלנו, אני לא רוצה לשמוע שיש עוד חאג' יחיא ז"ל שנרצח בתוך בית ספר, ועל כל האלימות הזאת שכבר נכנסה לתוך כותלי בתי הספר.

אחמד ג'בארין: אנחנו כהורים לוקחים את האחריות על עצמנו ואנחנו מבקשים להיות בתוך הוועדה הזו.

אחמד ג'בארין: אנחנו רוצים לתת את העצה האמיתית במקום השקט הזה כדי שהיא באמת תבוא ותקדים תרופה למכה.

אחמד ג'בארין: את זה אנחנו מבקשים ממשרד החינוך.

אחמד ג'בארין: אנחנו גם בשיתוף פעולה עם כמאל, עם עבדאללה ועם המנכ"ל של המשרד.

אחמד ג'בארין: אנחנו היינו בישיבה איתו, כל הוועד הארצי בפתיחת שנת הלימודים.

אחמד ג'בארין: הוא שמע את כולנו וראה בחיוב שאנחנו באמת כוועד הורים ארצי חייבים להיות במקום הזה.

אחמד ג'בארין: תודה.

מירב בן ארי: תודה רבה.

מירב בן ארי: הרן רייכמן.

הרן רייכמן: עורך דין הרן רייכמן מהקליניקות בחיפה, אני מייצג בעתירה שבה משרד החינוך התחייב להקים את הוועדה.

מירב בן ארי: את מי אתה מייצג בעתירה?

הרן רייכמן: את העותרים.

הרן רייכמן: אנחנו הגשנו את העתירה בשם העותרים.

הרן רייכמן: אני רק אגיד שהצורך בלהיוועץ עם אנשי החברה האזרחית הוא גם צורך משפטי.

הרן רייכמן: לא רק מה שכתוב בתקנות זה מה שקובע, אלא יש דרך של מינהל תקין, והחובה להיוועץ עם גופי החברה הערבית היא טריוויאלית.

הרן רייכמן: דרך אגב, לו אני הייתי השר, הייתי גם מקים ועדת איתור של אנשים שמוסמכים, שהיא הייתה מרכזת עבורו את הקבוצה, כי בסופו של דבר כדי שהוועדה תצליח לטובת כולם, היא צריכה לקבל את האמון גם של החברה הערבית שלשמה בסופו של דבר היא עושה.

הרן רייכמן: באמת בניגוד לכל מיני ועדות אחרות, אין סיכון.

הרן רייכמן: לא שאני רואה סיכונים מיוחדים, אבל מי שרואה סיכונים, אין לו מה לדאוג כי היא לא הגוף המחליט, ולכן גם מבחינה משפטית, גם זה לא כתוב בתקנות, ראוי לעבוד ככה.

הרן רייכמן: אני מצטרף.

הרן רייכמן: אני חושב שצריך לראות שהתהליך עובד נכון.

הרן רייכמן: בדרך כלל יש פה יועצת משפטית שאני מאוד סומך עליה מהיכרות רבת שנים, אבל עדיף שזה יהיה עוד חודשיים ולא עוד חודש, אם זה יעשה נכון, עם חובת היוועצות, שוב, לפי הדין, לפי החובות המנהליים.

מירב בן ארי: אוקי.

מירב בן ארי: תסבירי לנו איך בעצם אתם מאתרים את אותם אנשים לוועדה.

מירב בן ארי: איך זה עובד?

מירב בן ארי: שולחים קורות חיים?

מירב בן ארי: איפה זה מפורסם?

בלה רדונסקי: קודם כל כן הייתה התייעצות, אני לא יודעת להגיד ספציפית, זה באמת לא משהו שאני יודעת אותו בידיעה אישית, אבל אני יודעת שהיו התייעצויות שונות כאשר ניסו לעמוד בכמה דברים: א', ניסו לעמוד בתקנות שאומרות שזה יהיו נציגים של השלטון המקומי, של המכללות, של האקדמיה.

בלה רדונסקי: בלי קשר, הייתה חשיבות לתת מקום לכל המגזרים, אם זה בדואים ואם זה הנוצרים ואם זה הדרוזים והצ'רקסים וכן הלאה.

בלה רדונסקי: בגלל זה אמרתי שזה גם לקח זמן וניסו לאתר כמה שיותר אנשים למועצה הזאת.

מירב בן ארי: כן, אבל תעני לי רק על השאלה, איך נרשמים?

מירב בן ארי: כתוב פה: "מספר חבריה לא יפחת מ-15.

מירב בן ארי: לחבריה יתמנו אנשים הפעילים בשדה החינוך הערבי, אנשי חינוך ברשויות המקומיות, מוסדות להשכלה גבוהה, מוסדות להכשרת מורים וארגוני מורים ועובדים של משרד החינוך, התרבות והספורט, מספרם לא יעלה על 25%", אז בעצם אדם, ערבי, בדואי, צ'רקסי, לא משנה מה, שהוא עובד במגזר והוא רוצה להגיש מועמדות, זה פתוח לו?

בלה רדונסקי: אני לא יודעת.

מירב בן ארי: את לא יודעת?

בלה רדונסקי: אני לא יודעת כי זה לא היה דרך הלשכה המשפטית.

מירב בן ארי: את רק מקבלת את הקורות חיים?

יוסף ג'בארין: מה שאנחנו יודעים וזה בטוח, לא היה פרסום ולא היה קול קורא ולא הייתה פנייה לציבור.

בלה רדונסקי: אני יודעת שהייתה התייעצות.

בלה רדונסקי: השאלה הקונקרטית עם מי הייתה בדיוק התייעצות, אני לא יודעת להגיד, אבל אני יודעת שהיו התייעצויות.

מירב בן ארי: תגיד לי שוב את התפקיד שלך, אדוני?

כמאל עטילה: כמאל, אני מהדוברות של המשרד.

כמאל עטילה: יש לנו במשרד גם מנהל בכיר של אגף חינוך ערבי, מר עבדאללה חטיב, וממונה על החינוך הבדואי, ד"ר מוחמד אלהיב, אז אחד האנשים שמתייעצים איתם, שני האנשים האלה.

כמאל עטילה: בנוסף, אני יודע שהייתה התייעצות עם ראשי רשויות.

מירב בן ארי: לא, זה לא עובד ככה.

מירב בן ארי: אני רוצה לדעת אם אני עכשיו מהמגזר, איך אני נרשמת להגיש מועמדות?

מירב בן ארי: אני עכשיו מנהלת בית ספר.

בלה רדונסקי: אני יכולה לברר ולתת תשובה, אבל אני יודעת שהייתה פנייה.

עבד אל חכים חאג' יחיא: היה פרסום?

עבד אל חכים חאג' יחיא: היה קול קורא?

מירב בן ארי: היא מקבלת את קורות החיים והיא בודקת ניגודי עניינים, היא בודקת את ההתאמה, אבל היא לא יודעת את הפרוצדורה.

יוסף ג'בארין: אני שואל עכשיו בתור הלשכה המשפטית.

יוסף ג'בארין: אתם יודעים שהמשרד הולך להקים מועצה מייעצת, נכון?

יוסף ג'בארין: אתם יודעים את זה כי אתם צד בבג"ץ.

יוסף ג'בארין: אתם לא מנחים אותם?

יוסף ג'בארין: זה המינימום שהייתי מצפה מהלשכה המשפטית.

יוסף ג'בארין: לא מנחים אותם איך בונים ואיך מאיישים מועצה כזו?

כמאל עטילה: בוא נגיד נציגי מכללות, לוקחים ראשי המכללות הערביות.

כמאל עטילה: יש שלוש מכללות במגזר.

מירב בן ארי: זה קל, בסדר.

יוסי יונה: כן, אבל מה זה לוקחים?

יוסי יונה: אני מתקשר לאדם מסוים ואומר לו תבוא?

יוסי יונה: אני מוציא קול קורא?

יוסף ג'בארין: כמאל, אתה הדובר.

יוסף ג'בארין: תשמע, יושב כאן יושב ראש עיריית עראבה, מורה, מנהל בית ספר ועכשיו בקדנציה השנייה ראש העירייה.

עומר ותד: תרשה לי, חבר הכנסת ג'בארין.

עומר ותד: אני הייתי מנהל בית ספר במשך ארבע השנים האחרונות.

עומר ותד: אני חבר ארגון המורים.

עומר ותד: היום אני ראש עיר בקדנציה שנייה ואף פעם לא פנו אלי, לא הגיע לידיי פרסום כזה או אחר שמבקש לאתר אנשים שיהיו בתוך המועצה הזאת, ולכן כנראה שיושבים שם אנשים והם רושמים את השמות שהם זוכרים, שולפים מהזיכרון שלהם.

מירב בן ארי: אני רוצה בבקשה דיווח לוועדה איך מתנהלת בחירת חברי המועצה.

מירב בן ארי: אנחנו רוצים לדעת.

מירב בן ארי: אמר כאן חבר הכנסת חאג' יחיא משהו נכון.

מירב בן ארי: אם ההתנהלות היא בסופו של דבר של חבר מביא חבר - - -

יוסי יונה: לא, זה חבר אחד מביא חברים.

מירב בן ארי: חברים, אז זה לא אמור להתנהל ככה.

מירב בן ארי: צריך להיות איזשהו קול קורא, איזושהי אפשרות לגברים, גם נשים.

מירב בן ארי: מנהלות בתי ספר יש מספיק במגזר הערבי.

מירב בן ארי: יש בטח מחנכות.

בלה רדונסקי: זה אנחנו גם בוחנים, דרך אגב, הלשכה המשפטית, שיהיה גם ייצוג נשי, ייצוג גברי.

מירב בן ארי: יופי, חשוב.

מירב בן ארי: אני נתתי את הדגש הנשי.

מירב בן ארי: מערכת החינוך הערבית משופעת בנשים מוכשרות.

מירב בן ארי: אני רוצה רגע לומר משהו אחד.

מירב בן ארי: אתם תעבירו לנו תוך שבועיים.

מירב בן ארי: אתה אומר שזה ידוע.

מירב בן ארי: פשוט אנחנו לא יודעים איך בעצם נבחרים אותם נציגים למועצה המייעצת.

יוסי יונה: זה לא איך נבחרים.

מירב בן ארי: מה התהליך.

יוסי יונה: לא, איך מאותרים מועמדים לפני בחירתם.

מירב בן ארי: מה התהליך בעצם לאדם מן היישוב הערבי להיכנס בכלל לאירוע הזה, שיראו אותו.

מירב בן ארי: למה אמרתי את חאג' יחיא?

מירב בן ארי: כי חאג' יחיא אמר, תראו, אם ההתנהלות היא לא טובה, הוא נותן לכם זמן, שזה יפה מצידו, אבל לא הוא מחליט כמובן אלא אתם מחליטים, אבל הרעיון שלו נכון כי בסוף אם ההתנהלות לא מגיעה באמת למי שלפחות צריך לדעת עליה ברמת הידיעה, אחרי זה תשבו אתם במשרד ותגידו מי מתאים ומי לא.

מירב בן ארי: יש מקומות שאני כבר לא יכולה להתערב לכם, אבל כל עוד הכנסת מפקחת על עבודת הממשלה ועדיין אנחנו מפקחים, אתם צריכים לבוא ולהסביר לנו איך מתנהל האירוע הזה, איך איש או אישה יכולים להציג את המועמדות שלהם לוועדה?

מירב בן ארי: הרי בסופו של דבר כתוב מי יהיו החברים.

מירב בן ארי: זה קצת מטריד אותי אם בסוף יושב כאן יו"ר ועדת המעקב לענייני חינוך במגזר הערבי ובכלל אף אחד לא דיבר איתו.

יוסף ג'בארין: והוא איש מקצוע, הוא ד"ר בתחום הזה.

מירב בן ארי: הוא באמת איש מקצוע, אז איך הוא לא יודע על זה?

מירב בן ארי: אז מה יגידו אזובי הקיר, כמו שאומרים אצלנו, אותה מנהלת בית ספר שאולי רוצה לבוא לוועדה הזאת?

מירב בן ארי: בואי תני לנו את התהליך תוך שבועיים.

מירב בן ארי: אני מניחה שאתם יכולים להגיש לי את זה גם מחר במייל, כי אתם כבר יודעים איך בוחרים.

מירב בן ארי: אני נותנת לכם שבועיים כאיזשהו גרייס, ואם אנחנו נבין, אני גם אעדכן את יו"ר הוועדה ואנחנו ננהל מעקב שלנו, שההתנהלות לא מתאימה, אני אגיד את זה באנדרסטייטמנט, אולי אתם צריכים עוד קצת זמן כדי לקבל קורות חיים של באמת אנשים מתאימים.

מירב בן ארי: אני אגיד לך את האמת, כששאלתי אותך כמה, אז אמרתי לך, בטח מאות, כי זה תפקיד חשוב במגזר הערבי ואנחנו יודעים, אנחנו מלווים גם בהשכלה הגבוהה.

מירב בן ארי: במערכת החינוך יש הרבה אנשים.

מירב בן ארי: אני חשבתי מאות ואז את אומרת לי, מתוך 30 לבחור 15.

מירב בן ארי: נראה לי שקצת פספסת כמה קורות חיים בדרך ולא את אשמה, הם פשוט לא הגיעו אליך.

מירב בן ארי: רק מילה אחמד ואנחנו מסכמים.

אחמד ג'בארין: באמת מהבחינה המקצועית אני ושרף, אני גם כוועד הורים, אנחנו חלק מוועדת המעקב לענייני החינוך בחברה הערבית.

אחמד ג'בארין: היום יש לנו נגיעה עם כולם.

מירב בן ארי: כן, אתה צודק.

מירב בן ארי: אחמד, מה אתה עושה בחיים?

אחמד ג'בארין: אני איש עסקים.

מירב בן ארי: יפה שאתה ככה מעורב.

אחמד ג'בארין: מעניין אותי לראות - - - שאני אראה את השכן שלי ואת הילדים שלי גם בנגב וגם בגליל.

אחמד ג'בארין: מגיעה להם שלוות חיים.

אחמד ג'בארין: היום מבקשים שלוות חיים.

אחמד ג'בארין: אולי שמת לב למה שהיה כשזרקו רימון לפני כמה שבועות ברמלה.

אחמד ג'בארין: אני רוצה שלוות חיים.

אחמד ג'בארין: אנחנו רוצים גם שלוות חיים לילדים.

אחמד ג'בארין: אנחנו היום בנגיעה עם כל מנהלי המחלקות.

אחמד ג'בארין: אנחנו בנגיעה עם כל ועדי ההורים בארץ.

אחמד ג'בארין: יש עוד גוף של כל האנשים האקדמאים בכל התחומים שאפשר באמת להטיל את המטלה הזאת, שמשרד החינוך יטיל אותנו עלינו או להתייעץ איתנו, אנחנו כוועדת מעקב וגם ועד ההורים, כדי להמליץ את השמות האמיתיים שגם נוגעים לעניין בכל תחום ותחום.

מירב בן ארי: תודה רבה.

בלה רדונסקי: אני רוצה לחדד נקודה ולהגיד שאנחנו נעביר את זה, אבל חשוב להבין שהמועצה לא משתייכת לשום גוף פוליטי והיא גם לא אמורה להיות בכלל עם איזושהי אוריינטציה.

סעיד אלחרומי: לא, לא, זה לא גופים פוליטיים.

סעיד אלחרומי: אני ויתרתי על הדיבור כדי שאחמד ידבר גם, אבל זה לא גוף פוליטי.

בלה רדונסקי: אני מנסה להסביר משהו.

בלה רדונסקי: לגבי מועצה, לא הוקמה ועדת איתור מיוחדת אלא באמת זה היה דרך של המלצות ודרך של אנשים שבאו ואמרו.

בלה רדונסקי: ועדת מעקב - - -

סעיד אלחרומי: זו לא ועדת המעקב העליונה, זה גוף חינוכי גרידא.

סעיד אלחרומי: הוא יושב ראש ועדי ההורים.

בלה רדונסקי: המועצה חייבת להיות גוף - - -

מירב בן ארי: אין בעיה.

מירב בן ארי: אני רוצה לסכם כאן את הדיון.

מירב בן ארי: בסוף זה לא יכול להתנהל בצורה כזו שאתם מגיעים לוועדה ואין לכם את כל המידע, כי בסוף אם האירוע הזה נגרר, היה אמור להסתיים באוגוסט 2018 לפי מה שהתחייבתם בבג"ץ, אז עכשיו אנחנו בדצמבר, עוד דקה נוגעים ב-2019, אז את כבר על הגרייס של ארבעה-חמישה חודשים, לא את, משרד החינוך.

מירב בן ארי: לא אישי.

מירב בן ארי: אף פעם אני לא מאשימה את השליח.

בלה רדונסקי: עלייך באמת אני יכולה להעיד ביושרה.

מירב בן ארי: תודה.

מירב בן ארי: קודם כל תבואו לפה בהרכב מלא, כי יש כאן הרכב חסר.

מירב בן ארי: בסוף אמרת שיש אדם מאוד מוכשר שנמצא ומנהל את העניין במשרד החינוך.

מירב בן ארי: הוא היה צריך לשבת פה כי המועצה הזאת היא מאוד רלוונטית, אז זה קצת הרכב חסר.

מירב בן ארי: זו הערה כללית.

יוסף ג'בארין: הנושא גם לא משפטי, עם כל הכבוד.

יוסף ג'בארין: הגיע רק נציג משפטי.

מירב בן ארי: נכון.

מירב בן ארי: זה בדיוק מה שאמרתי וג'בארין חיזק את זה.

מירב בן ארי: קודם כל אני רוצה להודות לחבר הכנסת ג'בארין שגם הוביל את הדיון וגם הוביל את הבג"ץ, ולחבר הכנסתי יוסי יונה שהצטרף ולחברי הכנסת כמובן שהצטרפו לדיון.

מירב בן ארי: אני רוצה לבקש מכם שני דברים: אחד, אני רוצה בהקדם, אני נותנת לכם מקסימום שבועיים אבל בהקדם לקבל עדכון של הוועדה, וחברי הוועדה יקבלו את זה במייל שלהם, איך בעצם תהליך הבחירה לאותה מועצה מייעצת ואיך אנשים מן היישוב שעוסקים במערכת החינוך, ברשויות המקומיות יכולים להיחשף או יכלו להיחשף.

מירב בן ארי: יכול להיות שיש דברים שאנחנו לא יודעות, זה בסדר, אני אומרת אני ואת, ואת תאירי את עיניי הוועדה.

מירב בן ארי: אם זה בעניין של המלצות, אז אני באמת חושבת שגם הוועדה הזאת היא איזושהי פלטפורמה שאנשים לפחות יוכלו להגיש.

מירב בן ארי: אני לא יודעת אם אפשר להגיש עדיין.

מירב בן ארי: אם ההתנהלות תיראה תקינה וראויה והגיונית, אז אני ממש מבקשת בעוד חודש כפי שדיברנו כאן, לראות את רשימת חברי המועצה, שאני כבר מודה שאם אני אראה שההליך היה תקין וראוי, אז אני גם אסמוך את ידי על חברי מועצה מצוינים שאין לי ספק, אבל אנחנו צריכים באמת לבדוק שהתהליך באמת היה תקין וראוי ולא אוקי, אני נשיא של מכללה, אז בוא.

מירב בן ארי: את מנהלת בית ספר, לא יודעת, מהצפון, תגידו לי איך עשיתם, איך בחרתם את חברי המועצה של המגזר הערבי.

מירב בן ארי: זה צריך להיות באיזושהי שקיפות.

מירב בן ארי: ראש עיריית עראבה בירך.

מירב בן ארי: חכה עם הברכות.

מירב בן ארי: כשנראה את המועצה תשלח להם ברכות.

מירב בן ארי: חכה עם זה.

מירב בן ארי: אנחנו מברכים על המוגמר, כמו שאומרים אצלנו.

מירב בן ארי: תודה רבה, הישיבה נעולה.